b'\n_START_ARTICLE_\nHidroenergija\n_START_SECTION_\nVeikimo principas\n_START_PARAGRAPH_\nPasta\xc4\x8dius u\xc5\xbetvank\xc4\x85, vienoje jos pus\xc4\x97je vandens lygis b\xc5\xabna auk\xc5\xa1tesnis, o kitoje\xc2\xa0\xe2\x80\x93 \xc5\xbeemesnis. Susidaro krintan\xc4\x8dio vandens srautas, \xc4\xafsukantis turbinas, o \xc5\xa1ios\xc2\xa0\xe2\x80\x93 generatorius, kurie ir gamina elektros energij\xc4\x85. Hidroelektrines ypa\xc4\x8d tinka statyti kalnuose, kur didelis upi\xc5\xb3 nuolydis.\n_START_SECTION_\nIstorija\n_START_PARAGRAPH_\n\xc5\xbdinios apie Lietuvos hidroenergetikos formavim\xc4\x85si siekia XIV a., kuomet didieji Lietuvos kunigaik\xc5\xa1\xc4\x8diai savo ra\xc5\xa1tuose mini upes, e\xc5\xbeerus, tvenkinius ir mal\xc5\xabnus. 1841\xc2\xa0m. publikacijos nurodo, kad Lietuvos gubernijose buvo 532 hidroj\xc4\x97gain\xc4\x97s ir 161 v\xc4\x97jo mal\xc5\xabnas. \xc5\xa0iose j\xc4\x97gain\xc4\x97se gaunama energija buvo naudojama gr\xc5\xabdams malti ir popieriaus, vilnos, medienos ir metalo pramonei vystyti._NEWLINE_Pirmosios hidroelektrin\xc4\x97s buvo pastatytos 1876\xe2\x80\x931881\xc2\xa0m. Laufene, Vokietijoje ir Greisaide, Jungtin\xc4\x97je Karalyst\xc4\x97je. Pirmosios elektrin\xc4\x97s buvo ma\xc5\xbeos ir siek\xc4\x97 tik keli\xc5\xb3 \xc5\xa1imt\xc5\xb3 vat\xc5\xb3 gali\xc4\x85. 1910\xc2\xa0m. Lietuvoje pirmoji HE pastatyta Anyk\xc5\xa1\xc4\x8diuose.\n_START_SECTION_\nPanaudojimas pasaulyje\n_START_PARAGRAPH_\nPasaulyje panaudojama apie 25\xc2\xa0% vandens energijos i\xc5\xa1tekli\xc5\xb3. Did\xc5\xbeiul\xc4\xaf jos potencial\xc4\x85 turi Kinija, Brazilija, Rusija ir Kanada. Pasaulio mastu hidroelektrin\xc4\x97se pagaminama apie 7\xc2\xa0% elektros energijos ir \xc5\xa1i dalis did\xc4\x97ja. Yra valstybi\xc5\xb3, kuri\xc5\xb3 hidroelektrin\xc4\x97se pasigaminama visa arba did\xc5\xbeioji dalis energijos (Paragvajuje 100\xc2\xa0%, Norvegijoje 96\xc2\xa0%, Brazilijoje 86\xc2\xa0%). Apskai\xc4\x8diuota, kad, panaudojus visus \xc4\xafmanomus \xc4\xafsisavinti tekan\xc4\x8dio vandens i\xc5\xa1teklius, galima b\xc5\xabt\xc5\xb3 pagaminti net apie 40\xc2\xa0% pasaulio elektros energijos.\n_START_SECTION_\nAtsinaujinimas\n_START_PARAGRAPH_\nSaul\xc4\x97s energija garina vanden\xc4\xaf i\xc5\xa1 \xc5\xbeem\xc4\x97s vanden\xc5\xb3 ir vandens garai kyla \xc4\xaf vir\xc5\xa1\xc5\xb3. Vandens garams pasiekus v\xc4\x97sesn\xc4\xaf atmosferos oro sluoksn\xc4\xaf, jie kondensuojasi ir formuojasi debesys. Dr\xc4\x97gm\xc4\x97 krenta \xc4\xaf \xc5\xbeem\xc4\x99 lietaus ir sniego pavidalu, papildydama vandens atsargas vandenynuose ir up\xc4\x97se. Hidroenergija vadinama atsinaujinan\xc4\x8diu energijos \xc5\xa1altiniu, nes \xc5\xbeem\xc4\x97s vanduo nuolat pasipildo krituliais.'